Standbeelde in Krugersdorp geskendDie Paul Kruger-standbeeld in Krugersdorp. Foto: Verskaf Lt.kol. Lungelo Dlamini, polisiewoordvoerder, het aan Maroela Media gesê die standbeelde van Paul Kruger en J.G. Strijdom het onder vandale deurgeloop. Dlamini het gesê ŉ saak van kwaadwillige saakbeskadiging is aanhangig gemaak, maar dat geen verdagtes tot dusver in hegtenis geneem is nie. Die vandale het ook kru woorde op die standbeelde geverf. Die burgerregte-organisasie AfriForum het intussen gesê die Erfenisstigting sal met die skoonmaak van die standbeelde help. Talle standbeelde is in die afgelope paar weke geskend, wat die standbeelde van Paul Kruger op Kerkplein in Pretoria, Koningin Victoria en die perdegedenkbeeld in Port Elizabeth in die Oos-Kaap, Andrew Murray in Wellington in die Wes-Kaap, Louis Botha voor die parlement in Kaapstad en Mahatma Ghandi in Johannesburg insluit. Die standbeeld van J.G. Strijdom in Krugersdorp. Foto: Verskaf